Portal: Alternativ behandling

**João Teixeira de Faria** (født 24. juni 1942), kjent i hjemlandet Brasil som **João de Deus** og i engelsktalende land som **John of God**, er et brasiliansk selverklært medium og alternativ behandler. Frem til han ble arrestert i 2018 holdt han til i Abadiânia, en liten by sørvest for hovedstaden Brasília.

Biografi
--------

John of God er katolikk, og hevder å ha gudegitte evner til å helbrede. Han har selv ikke medisinsk utdannelse, men mener at åndene fra en lang rekke personer, deriblant flere leger, tar bolig i hans kropp når han i transe utøver sine helbredelsesritualer. Han har siden slutten av 1970-tallet tiltrukket seg pasienter fra hele verden, også Norge. Han er blitt omtalt som verdens mest berømte healer. I 2012 fortalte den amerikanske selvhjelpsguruen Wayne Dyer om sitt forsøk på å få John of God til å helbrede hans lymfekreft i programmet til Oprah Winfrey. Dyer døde av kreften i 2015.

Pasientene som besøker John of God foreskrives normalt urter som selges på behandlingssenteret. Han selger også krystallsenger som angivelig skal ordne opp i ubalanser i pasientens kropp.

Blant metodene som John of God anvender finner man spirituell kirurgi. Dette er en svært kontroversiell form for healing som av skeptikere og faglig helsepersonell betraktes som helsesvindel basert på illusjonistiske triks. Han er arrestert flere ganger og fengslet en gang for å praktisere medisin uten lisens. Brasilianske myndigheter har uttalt at praksisen er ulovlig.

Bergensartisten Tommy Sulen spilte i 2014 inn en promoteringsvideo for John of God. Sulen fikk i 2007 påvist uhelbredelig beinmargskreft og har vært flere ganger på besøk hos John of God i Brasil. En annen musiker med tiltro til John of God var den sørafrikanske sangerinnen Lisa Melman som nektet å la seg operere for brystkreft i 2005 til fordel for å la seg behandle hos det brasilianske mediumet. Hun sto deretter frem hos Oprah Winfrey overbevist om at hun var helbredet, men i 2012 døde hun etter at kreften hadde spredt seg.

I desember 2018 ble det utstedt arrestordre på de Faria etter at 12 kvinner hadde stått frem med historier om seksuelle overgrep i forbindelse med helbredelsesritualer. Han har nektet for å ha gjort noe straffbart og har sagt seg villig til å la seg avhøre. 16. desember overga han seg politiet og ble varetektsfengslet. Under ransakelsen av hans eiendom ble det funnet våpen, store kontantbeløp og edelstener, noe som medførte at siktelsen ble utvidet til å også omfatte ulovlig våpenbesittelse og hvitvasking.

I desember 2019 ble João de Faria dømt til 19 år og fire måneders fengsel for fire tilfeller av voldtekt. Retten opplyste i forbindelse med dommen at han også var under etterforskning for ti andre tilfeller av overgrep. Hans egen datter var blant dem som vitnet mot ham og anklaget ham for overgrep. Da overgrepsanklagene ble kjent økte kritikken mot Oprah Winfrey for hennes tidligere profilering av John of God, og hun kom da med en uttalelse hvor hun ga uttrykk for sympati for ofrene.

I 2021 ble det publisert en dokumentarserie på Netflix i fire deler med tittelen *John of God: The Crimes of a Spiritual Healer*.

Litteratur
----------

* Cumming, Heather: John of God : Healeren fra Brasil som har hjulpet millioner av mennesker fra hele verden, Cappelen Damm, 2010, ISBN 9788202325060

Referanser
----------

1. 1 2  Sin egen supporter Bergensavisen
2. ↑  – Det er selvfølgelig en jævlig nedtur Tønsbergs Blad
3. ↑  Her opererer healer-guruen uten bedøvelse Nordlys
4. 1 2  Sulen promoterer verdenskjent healer Arkivert 13. mars 2018 hos Wayback Machine. Fanaposten
5. ↑  Self-Help Pioneer Dr. Wayne Dyer Dies at 75, Family and Publisher Say NBC News
6. ↑  Prøvde krystallsenga[*død lenke*] Bladet Vesterålen
7. ↑  John of god Sceptic's Dictionary
8. ↑  How low can Oprah Winfrey go? Promoting faith healer John of God to the masses Science-Based Medicine
9. ↑  Psychic Surgeon: John of God Weekly World News
10. ↑  Is 'John of God' a Healer or a Charlatan? ABC News
11. ↑  Critics show little faith in healing powers of Brazilian ‘trickster’ The Australian News
12. ↑  Miracle man or charlatan? Psychic surgeon, treats thousands of sick people Arkivert 26. april 2013 hos Wayback Machine. Kuwait Times
13. ↑  The Right Chemistry: Brazilian 'healer' John of God leads cancer patients by the nose Montreal Gazette
14. ↑  Goiás State Attorney Requests John of God's Arrest After Sexual Abuse Allegations Folha de S.Paulo
15. ↑  Celebrity Healer in Brazil Is Accused of Sexually Abusing Followers The New York Times
16. ↑  Känd helare anklagas för sexuella övergrepp Dagens Nyheter
17. ↑  John of God Denies Sexual Abuse And Says He Is Available For Questioning Folha de S.Paulo
18. ↑  Religiøs healer (76) mistenkt for misbruk av 600 kvinner TV 2
19. ↑  «Brazil spiritual healer sentenced to 19 years for four rapes». *ABC News*. 19. desember 2019.
20. 1 2  «Brazilian spiritual healer 'John of God' jailed for rapes». *The Sydney Morning Herald*. 20. desember 2019.
21. ↑  «How Did João Teixeira de Faria Get the Nickname 'John of God' and Where Is He Now?». *Newsweek*. 25. august 2021.

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** LIBRIS **·** SUDOC
 |